אתיקה בטיפול בזמן קורונה-נקודות למחשבה ועקרונות מנחים

הנגיף שפשט בעולם עורר לא מעט שאלות אתיות בקרב פסיכולוגים, כשהטיפול בילדים העלה סוגיות ייחודיות. בתמצות ניתן לומר שהשאלה המרכזית היתה כיצד אנו הפסיכולוגים המטפלים בילדים יכולים להמשיך לפעול עפ"י מחויבותינו המקצועית בקוד האתי הקיים לרווחתו הנפשית של הילד בהנתן שאורחות החיים ותנאי העבודה המוכרים השתנו?

השאלות האתיות שעלו נגעו בעיקר ל-3 תחומים מרכזיים:

1. השפעת שינויי ה- SETTINGוהעבודה מרחוק: זום, סקייפ, ווטסאפ ושיחות טלפון.
2. שמירת הבריאות הפיזית של המטפל והמטופל.
3. שמירת סודיות ופרטיות.

יש להדגיש כי העיסוק באתיקה מקצועית הוא בלב ליבה של עבודתנו כפי שהגדירה זאת ועדת האתיקה של הפ"י **"העיסוק בפסיכולוגיה מושתת על פיתוחן של מערכות אמון המחייבות פסיכולוגים לרמה גבוהה ביותר של שמירה על עקרונות ועל כללים של התנהגות מקצועית ־אתית".** בנוסף, השמירה על כללים אלו שומרת גם על הלקוחות שלנו וגם עלינו!

השפעת שינויי ה- SETTINGוהעבודה מרחוק

קוד האתיקה מדגיש ש**כל כללי החוק והאתיקה החלים על התערבות פסיכולוגית פנים אל פנים - חלים גם על התערבות פסיכולוגית מרחוק**. לאור זאת, אלו הכללים לאורם יש ללכת גם בעת הזו בטיפול בילדים ומתבגרים:

* ראשית, על הפסיכולוג המטפל להיות מודע לתפקודו בטיפול מרחוק ולהגיע החלטה מבוססת **האם הוא הפסיכולוג מתאים לטיפול מרחוק ומה עליו לעשות כדי שטיפול כזה יעשה על ידו עפ"י כללי האתיקה.**
* שנית, על הפסיכולוג המטפל לחשוב טרם קבלת החלטה על טיפול מרחוק, **האם במקרה הספציפי התערבות מרחוק היא אכן הינה התערבות מתאימה, בטוחה ונכונה עבור הילד או הנער הספציפי.**
* התערבות מול קטינים מחייבת את הפסיכולוג **להסביר להורים את משמעות הטיפול מרחוק ולקבל הסכמה מדעת שלהם או של האפוטרופוסים החוקיים למעבר לטיפול מרחוק** על כל השלכותיו.

**במקרה של טיפול פרטני במתבגר יש לקבל הסכמה כזו מהם בכתב.**

* יש **לשוחח עם הילד או המתבגר על משמעות הטיפול מרחוק,** לפי רמת התפתחותו**, ולבחון את הסכמתו לשת"פ עם טיפול כזה.**
* אם הוחלט על טיפול מרחוק יש **להבנות (מחדש במקרה של טיפול קיים) את החוזה המקצועי ביחד עם המטופל והוריו,** כך שיכלול מתן מידע על היתרונות והסיכונים לטיפול מרחוק, אופני ההתקשרות, מועדיה, התנהלות במפגש.
* יש לתעד ברשומות את ההסכמות שהושגו.
* דגש מיוחד יש לתת **לסביבת ההתערבות הטיפולית הנקלטת במצלמה ולדאוג שתהיה ראויה ומתאימה,** הן מזווית המטפל והן מזווית המטופל.
* יש **להיערך מראש לתקלות טכנולוגיות אפשריות ולחלופות מתאימות להמשך המפגש.**
* במקרה שהמטופללא משתמש באפשרות הוידאו, **על המטפל לדאוג מראש לזיהוי ברור של המטופל.**

 הבריאות הפיזית של המטפל והמטופל

* לעיתים מעוניין המטופל במפגש פנים אל פנים ולא מרחוק ושיקול הדעת המקצועי של המטפל רואה בכך חשיבות. **מפגש כזה יכול להתקיים רק אם הוא עומד בהנחיות העדכניות של משרד הבריאות ובאחריות המטפל להבטיח שאין בקיום המפגש משום סיכון לבריאות המטופל והמטפל.**
* **במידה ומתקיים המפגש פנים אל פנים יש להנחות את המטופל אודות הנהלים בהגעה.**
* **כאשר המטפל אובחן כנשא/חולה של הנגיף, עליו ליידע מיד את המטופלים איתם נפגש בתקופה שנקבעה בהוראות משרד הבריאות וכן את הוריהם.**
* במצבים בהם המעסיק מסרב למעבר של עבודה מרחוק בניגוד להנחיות, או אינו מאפשר את התנאים שיבטיחו התערבות ראויה ובטוחה, **מומלץ שהמטפל יעשה ככל יכולתו כדי להגיע לפתרון שיאפשר לו למלא את תפקידו בצורה מקצועית ואחראית, ותוך מניעת נזק אפשרי. כמו כן עליו לנהוג בשקיפות מול הלקוח לגבי מצב העניינים.**
* **כאשר פתרון לקונפליקט לא מושג, מומלץ לפנות להתייעצות עם המנהל הישיר ותמיד אפשר להיעזר בועדת האתיקה**.
* עפ"י התקנות לשעת חירום ממאי 2020, "טיפול בקטין או בחסר ישע יכול שיתקיים בלא עטיית מסכה ושמירת מרחק ובלבד שמדובר בטיפול שמעצם טיבו נדרש להתקיים תוך קרבה גדולה יותר בין המטפל." **ההחלטה אם מתקיימים התנאים לטיפול 'שמעצם טיבו נדרש להתקיים...' וכן האם לקיים מפגש במצב זה, נתונה לשיקול דעתו** של המטפל בשקלול נתוני הבריאות של המטופל ושלו, הצרכים הנפשיים של המטופל, וההנחיות העדכניות.

סודיות ופרטיות

עקרון שמירת הסודיות והפרטיות, והחיסיון על פרטי הלקוח, הינו תנאי חיוני ומרכזי בכל התערבות פסיכולוגית.

* באחריות המטפל לדאוג **שתתאפשר הפרטיות והסודיות הנדרשות, הן בחדר המטפל והן בחדר המטופל.**
* **יש להשתמש רק בטכנולוגיות מאובטחות ואמינות ויש להסביר את הנחיצות לכך גם מצד המטופל. (למשל הוידאו צ'ט בווטסאפ כרגע לא בטוח לשימוש).**
* יש לוודא מראש בפרט עם מטופלים מתבגרים (שהחוזה נאכף בעיקר מולם), **שהמטופל לבד בחדר, שהדלת סגורה, שבני ביתו יודעים שהוא בפגישה ושאין להפריע לו, שהוא יושב על כיסא ולא שכוב על המיטה, שהוא לבוש באופן הולם לפגישה. כך גם לגבי המטפל.**
* **אין להקליט את המפגשים מרחוק ללא הסכמה מהפרטנר לשיחה,** מטופל או מטפל.
* **כאשר המטפל נמצא כנשא/חולה והודיע על כך לכל המטופלים והוריהם הרלוונטים, אם גורמי משרד הבריאות יקבלו את הודעתו כי הודיע לכל הלקוחות הרלוונטיים, הרי שניתן להימנע מחשיפת השמות והפרת החיסיון.** **אם לא עלה בידי המטפל ליידע את המטופלים, עליו לחשוף את שמות המטופלים עפ"י דרישת משרד הבריאות.**
* אולם כאשר המטפל **נדרש לחשוף את פרטי המטופל לצורך שמירה על בריאות המטופל וסביבתו ומניעת סיכון חיים עפ"י הנחיות משרד הבריאות עליו לעשות כן**, כיוון שעיקרון קדושת החיים עומד מעל לעקרון הסודיות.

**זכרו: טיפול בזמן קורונה, בו אנו בסירה אחת עם המטופלים, מעלה דילמות אתיות ייחודיות רבות ומחייב, יותר מבשגרה, את החשיבה המשותפת וההיוועצויות ההדדיות. אל תהססו לנצל את היותנו ארגון תומך ומכיל!**

מסמך זה הוכן על בסיס: קוד האתיקה המקצועית של הפסיכולוגים בישראל, 2017, קווים מנחים לעבודת הפסיכולוג בתקופת מגפת הקורונה, מרץ 2020, תקנות לשעת חירום, מאי 2020.